**Michèle Mouton** (s. 23. kesäkuuta 1951 Grasse) on entinen ranskalainen ralliautoilija. Hän teki autourheilun historiaa voittamalla ensimmäisenä ja toistaiseksi ainoana naisena rallin MM-osakilpailun.

Ura
---

Moutonin, Dacremontin ja Hoepfnerin Moynet LM75 vuodelta 1975.
Mouton osallistui ensimmäiseen MM-osakilpailuunsa tammikuussa 1973 kartanlukijana. Omien sanojensa mukaan hän ei ollut vuotta aiemmin edes tiennyt, mitä ralli on. Kartanlukijan ura jäi lyhyeksi, kun hänen isänsä osti hänelle Alpine A110:n. Mouton kierteli erinäisiä Ranskan sisäisiä rallikilpailuja, mutta osallistui vuosittain myös Korsikan ja Monte Carlon MM-osakilpailuihin. Ensimmäisen MM-osakilpailunsa kuljettajana Mouton ajoi Korsikassa 1974.

Moutonin 12. sija Korsikan rallissa herätti runsaasti huomiota.

Mouton voitti luokkansa Le Mansin 24 tunnin ajossa vuonna 1975 Christine Dacremontin ja Marianne Hoepfnerin kanssa. He voittivat 2.0-litraisten protyyppien luokan Moynet LM75 -rungolla, jossa oli ROC-Simca 2.0L I4 -moottori.

Vähitellen Michèle Moutonin maine kasvoi ja hän sai ajettavakseen parempia autoja. Hän ajoi Renault'n jälkeen vuosina 1977–1980 muun muassa Autobianchia, Lanciaa ja Fiatia. Mouton ajoi Fiatilla Korsika-rallin viidenneksi kolme kertaa (1978, 1979 ja 1980).

Audi Quattro ja Michèle Mouton
Michèle Moutonin ura harppasi eteenpäin syksyllä 1980, kun häntä pyydettiin Audin uuden tehdastallin kakkoskuljettajaksi. Samassa tallissa oli ykköskuljettajana Suomen Hannu Mikkola ja kolmoskuljettajana Ruotsin Stig Blomqvist. Mouton suostui ja osallistui Audi Quattrolla rallin MM-kaudelle 1981. Naiskuljettajan hankkimista uuteen tehdastalliin pidettiin aluksi vain mainostemppuna, mutta Mouton osoitti ajotaidoillaan olevansa paikkansa arvoinen.

Kausi 1981 ei alkanut lupaavasti. Viidestä ensimmäisestä osakilpailusta oli tuloksena 4. sija, 13. sija ja kolme keskeytystä. Sanremon rallissa lokakuussa Mouton kuitenkin yllätti kaikki ja saavutti historiallisen ensimmäisen MM-osakilpailuvoiton naisena. Viimeisessä osakilpailussa tuli jälleen keskeytys ja Michèle Mouton oli lopulta kuljettajien MM-sarjan kahdeksas.

Kausi 1982 alkoi heikosti. Mouton kolaroi ensimmäisessä MM-osakilpailussa Monte Carlossa niin pahasti, että hän ja kartanlukija Fabrizia Pons joutuivat sairaalaan. Mouton oli loukannut polvensa ja kartanlukija oli kolarin jälkeen tajuton. Kuljettaja ja kartanlukija ehtivät kuitenkin toipua jo toiseen osakilpailuun. Loppukausi sujuikin paremmin, ja siitä tuli Michèle Moutonin uran paras. Mouton voitti kolme rallin MM-osakilpailua, Portugalin rallin, Akropolis-rallin ja Brasilian rallin, ja voitti kuljettajien MM-sarjan hopeaa hävittyään täpärästi Opel-kuljettaja Walter Röhrlille. Röhrl keräsi 109 pistettä, Mouton 97. Michèle Mouton arvosteli julkisesti Röhrlin tyyliä ajaa varman päälle ja varmistella kokonaiskilpailun johtoa napsimalla pisteitä. Mouton sanoi itse ajavansa aina täysillä ja vain osakilpailuvoitot tavoitteena. Röhrl puolestaan sanoi, että 'Audilla osaa ajaa vaikka opetettu apina'. Kaudella 1982 Walter Röhrl voitti kaksi osakilpailua, Michèle Mouton kolme.

Michèle Mouton ajoi vielä 1983 täyden kauden ja 1984 vajaan kauden Audilla, mutta ei onnistunut enää saamaan osakilpailuvoittoja. Kaudella 1983 hän oli MM-sarjan 5. ja 1984 MM-sarjan 12. Vuonna 1986 Mouton osallistui Monte Carlon ja Korsikan ralleihin Peugeot'lla ja voitti samana vuonna Länsi-Saksan rallimestaruuden. Mouton lopetti uransa kauden 1986 jälkeen.

Michèle Mouton osallistui urallaan 50 MM-sarjan osakilpailuun ja sai niissä neljä voittoa. Kolme kertaa hän oli toinen ja kahdesti kolmas. Aktiiviuran päätyttyä Mouton on osallistunut joihinkin autourheilutapahtumiin, muun muassa vuonna 2000 Lontoo–Sydney-maratoniin Porschella. Hän oli myös mukana järjestämässä Race of Champions -kisaa, joka järjestettiin Henri Toivosen muistoksi ensimmäistä kertaa vuonna 1988.

WRC-osakilpailuvoitot
---------------------

| Kausi | Osakilpailu | Kartanlukija | Auto |
| --- | --- | --- | --- |
| 1981 | Italia Sanremon ralli 1981 | Italia Fabrizia Pons | Audi Quattro |
| 1982 | Portugali Portugalin ralli 1982 | Italia Fabrizia Pons | Audi Quattro |
| 1982 | Kreikka Akropolis-ralli 1982 | Italia Fabrizia Pons | Audi Quattro |
| 1982 | Brasilia Brasilian ralli 1982 | Italia Fabrizia Pons | Audi Quattro |
|

Rallin maailmanmestaruussarjan tulokset
---------------------------------------

| Vuosi | Talli | Auto | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | Sija | Pisteet |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1974 | Michèle Mouton | Alpine-Renault A110 1800 | MONC | SWEC | POR | KEN | GREC | FIN | ITA | CAN | USA | GBR | FRA12 |  |  | N/A | N/A |
| 1975 | Michèle Mouton | Alpine-Renault A110 1800 | MON | SWE | KEN | GRC | MAR | POR | FIN | ITA | FRA7 | GBR |  |  |  | N/A | N/A |
| 1976 | Michèle Mouton | Alpine-Renault A110 1800 | MON11 | SWE | POR | KEN | GRC | MAR | FIN | ITAKesk. |  |  |  |  |  | N/A | N/A |
| Alpine-Renault A310 V6 |  |  |  |  |  |  |  |  | FRAKesk. | GBR |  |  |  |
| 1977 | Michèle Mouton | Autobianchi A112 Abarth | MON24 | SWE | POR | KEN | NZL | GRC | FIN | CAN | ITA |  |  |  |  | N/A | N/A |
| Fiat 131 Abarth |  |  |  |  |  |  |  |  |  | FRA8 | GBR |  |  |
| 1978 | Michèle Mouton | Lancia Stratos HF | MON7 | SWE | KEN | POR | GRC | FIN | CAN | ITA | CIV |  |  |  |  | N/A | N/A |
| Fiat 131 Abarth |  |  |  |  |  |  |  |  |  | FRA5 | GBR |  |  |
| 1979 | Fiat France | Fiat 131 Abarth | MON7 | SWE | POR | KEN | GRC | NZL | FIN | CAN | ITA | FRA5 | GBR | CIV |  | 21. | 12 |
| 1980 | Fiat France | Fiat 131 Abarth | MON7 | SWE | POR | KEN | GRC | ARG | FIN | NZL | ITA | FRA5 | GBR | CIV |  | 23. | 12 |
| 1981 | Audi Sport | Audi Quattro | MONKesk. | SWE | POR4 | KEN | FRAKesk. | GRCKesk. | ARG | BRA | FIN13 | ITA1 | CIV | GBRKesk. |  | 8. | 30 |
| 1982 | Audi Sport | Audi Quattro | MONKesk. | SWE5 | POR1 | KEN | FRA7 | GRC1 | NZLKesk. | BRA1 | FINKesk. | ITA4 | CIVKesk. | GBR2 |  | **2.** | **97** |
| 1983 | Audi Sport | Audi Quattro A1 | MONKesk. | SWE4 | POR2 | KEN3 |  |  |  |  |  |  |  |  |  | 5. | 53 |
| Audi Quattro A2 |  |  |  |  | FRAKesk. | GRCKesk. | NZLKesk. | ARG3 | FIN16 | ITA7 | CIV | GBRKesk. |  |
| 1984 | Audi Sport | Audi Quattro A2 | MON | SWE2 | POR | KENKesk. | FRA |  |  |  |  |  |  |  |  | 12. | 25 |
| Audi Sport Quattro |  |  |  |  |  | GRCKesk. | NZL | ARG | FINKesk. | ITA | CIV | GBR4 |  |
| 1985 | Audi Sport | Audi Sport Quattro | MON | SWE | POR | KEN | FRA | GRC | NZL | ARG | FIN | ITA | CIVKesk. | GBR |  | NC | 0 |
| 1986 | Peugeot Talbot Deutschland | Peugeot 205 Turbo 16 | MONKesk. | SWE | POR | KEN |  |  |  |  |  |  |  |  |  | NC | 0 |
| Peugeot Talbot Sport | Peugeot 205 Turbo 16 E2 |  |  |  |  | FRAKesk. | GRC | NZL | ARG | FIN | CIV | ITA | GBR | USA |
| Lähde: |

Lähteet
-------

1. ↑  Tom Howard: Why WRC trailblazer Mouton has no regrets over missed title bid *autosport.com*.  20.5.2022. Viitattu 12.4.2023. (englanniksi)
2. ↑  1975 24 Hours of Le Mans: when Michèle Mouton had fun in the rain *24h-lemans.com*.  26.6.2018. Viitattu 17.3.2023. (englanniksi)
3. ↑  Michèle Mouton *ewrc-results.com*. Viitattu 5.1.2023. (englanniksi)

Aiheesta muualla
----------------

* Profiili eWRC-sivustolla (englanniksi)
* The First Ever Woman to Win a WRC Round (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa

 |
|  |
| Muut | 
* IdRef

 |

 |